**Værtskabs-buddy**

**Foreslået ramme – kan tilpasses lokalt**

**Hvem:**

En fra pågældende afdeling
En ressourceperson – eller en anden
Forskellig værtskabs-buddy fra gang til gang – og kun buddy for én ad gangen

**Hvor længe:**Et år for forankringens skyld
Rotationsordning efter et halvt år (ny buddy)

**Hvordan:**Overordnet introduktion ved introduktions powerpoint

Kaffe- og sparringsmøder en gang om måneden\* (30 min.)

Sparring med andre værtskabs-buddies

Opfordre til praktiske handlinger – f.eks. fotosafari i egen afdeling, del en stjernestund, gå en dialogrute

**\*Kaffe- og sparringsmøder** er korte møder på max. 30 minutter med fokus på værtskab. Dialogskabende spørgsmål kan for eksempel være:

Hvordan går det med at arbejde med værtskab i dagligdagen?

Hvad har du erfaret siden sidst?

Hvilke udfordringer/succeser har du oplevet?

**Eksempel på mail til værtskabs-buddy 1**

Kære buddy

Du har meldt dig som buddy for XXX, der starter hos os den XX/XX. Tusind tak for det!

Som værtskabs-buddy forpligter du dig til at introducere vores nye kollega for vores måde at arbejde med værtskab på.

Det næste halve år er det derfor din opgave at:

* Lave en overordnet introduktion indenfor de første 14 dage
* Booke seks kaffe/sparringsmøder a’ 30 minutter i kalenderen (et møde om måneden)

Derudover skal du lave nogle praktiske handlinger sammen med din buddy, så vedkommende bliver fortrolig med at udøve værtskab. Det kunne f.eks. være:

1. Fotosafari i egen afdeling og efterfølgende præsentation på teammøde
2. Del en stjernestund
3. Gå en dialogrute

Vi håber, det bliver en spændende og lærerig proces for jer begge. God fornøjelse ☺

**Eksempel på mail til værtskabs-buddy 2**

Kære buddy

Du har meldt dig som buddy for XXX, som har været ansat hos os i et halvt år. I buddy-ordningen kører vi med rotation således, at nyansatte får en ny buddy efter seks måneder og altså derfor når at have to forskellige buddies. Dette har vi valgt dels for at få forankret værtskabet hos vores nye medarbejdere og dels for at nye ansigter kan få mulighed for at stifte bekendtskab med forskellige måder at udøve værtskab på. Selvom vores værtskabsprincipper er de samme i hele organisationen, er der stadig plads til forskellighed og individuelle måder at tilgå værtskabet på.

De næste halve år er det derfor din opgave at:

* Booke seks kaffe/sparringsmøder i kalenderen (et møde om måneden)

Derudover skal du fortsætte det gode arbejde, som XXX og dennes første buddy har været i gang med. Det betyder, at du skal lave praktiske handlinger sammen med din buddy, så vedkommende bliver endnu mere fortrolig med at udøve værtskab.

Det kan f.eks. være:

* Dele stjernestunder
* Gå dialogruter
* Udfylde bankoplader

Vi håber, det bliver en spændende og lærerig proces for jer begge. Rigtig god fornøjelse ☺

**Eksempel på mail til ny kollega**

Kære XXX

Først og fremmest rigtig hjerteligt velkommen til X Bibliotek. Vi har glædet os meget til, at du skulle starte hos os.

Som du allerede ved, arbejder vi hos Odense Bibliotekerne meget målrettet med værtskab. Alle medarbejdere har været en del af et omfattende og spændende forløb, hvor vi er blevet meget klogere på, hvad det vil sige at være en god vært. I den forbindelse vil vi selvfølgelig gerne gøre vores bedste for at klæde dig ordentligt på til at udøve værtskab, og det har vi valgt blandt andet at gøre ved at tildele dig en værtskabs-buddy.

Din værtskabs-buddy bliver XXX, og h\*n skal hjælpe dig godt på vej til at blive helt fortrolig med vores værtskabsprincipper og vores metoder, så du kommer til at føle dig helt tryg ved selv at udøve værtskab.

Helt lavpraktisk kommer du og din buddy til at mødes seks gange det næste halve år. XXX sørger for at booke møderne i din kalender. På disse møder kan I snakke om, diskutere og udveksle værtskabs-erfaringer. Din buddy kommer også til at lave praktiske handlinger sammen med dig. Når der er gået et halvt år, får du en ny buddy. Det har vi valgt, fordi det kan være meget rart at få forskellige perspektiver på det at udøve værtskab.

Indenfor de næste 14 dage vil du modtage en invitation fra din værtskabs-buddy til et introduktionsmøde, hvor du vil få meget mere at vide.

Vi håber, det bliver både spændende og lærerigt – god fornøjelse ☺